## La Generalitat aposta per la diversificació industrial de les empreses per a connectar millor amb els mercats i ser més resilients davant dels canvis

*** El director general d’Indústria inaugura una jornada sobre sinergies entre automoció i aeroespacial-defensa i destaca el potencial del sector de l’automòbil de la Comunitat Valenciana**

El director general d’Indústria, Manuel Rosalén, ha destacat “la importància d’apostar per la diversificació industrial cap a altres cadenes de valor per a aprofitar les capacitats de les empreses”.

Així, ha assegurat que, si una empresa aposta per la diversificació, “estarà més ben connectada amb els mercats, podrà obtindre ingressos diferents i ser més resilient davant de qualsevol canvi, tant de mercat com normatiu”. Per la qual cosa ha considerat que esta diversificació, “més que una estratègia, és actualment una necessitat empresarial”.

Rosalén s’ha manifestat així durant la inauguració de la jornada ‘Connectant cadenes de valor: sinergies entre automoció i aeroespacial-defensa’, organitzada pel Clúster de l’Automoció i Mobilitat de la Comunitat Valenciana (AVIA) i impulsada per Airbus Defence & Space.

En esta, el director general ha posat l’accent principalment en la capacitat que reunixen les empreses del sector automoció, que ha considerat d’“extraordinàries per a obrir processos cap a altres cadenes de valor, especialment del sector de la defensa i de la seguretat”.

En este sentit, Rosalén ha destacat que el sector de l’automoció, representat pel Clúster AVIA, “es troba en una posició privilegiada per a integrar-se en esta nova cadena de valor. Això es deu al fet que les seues empreses col·laboren estretament amb multinacionals que empren tecnologies avançades en els seus processos, mantenen alts estàndards de qualitat i disposen d’una notable capacitat productiva”. Per al director general, “estes fortaleses situen el sector per davant d’altres indústries en termes de competitivitat i preparació”.

Rosalén també ha recordat que la Generalitat disposa de diverses línies de suport dirigides a impulsar les inversions empresarials, amb l’objectiu de facilitar el procés de diversificació industrial.

En esta línia, ha avançat que les pròximes convocatòries prevoran un increment en la intensitat de les subvencions destinades a fomentar esta transformació. Així mateix, ha ressaltat el paper clau que exercixen les associacions empresarials com a agents facilitadors, capaces d’orientar i donar suport a les empreses en este procés estratègic de diversificació.

**Jornada**

La jornada ‘Connectant cadenes de valor: sinergies entre automoció i aeroespacial-defensa’ ha reunit a València representants clau dels sectors aeroespacial, de defensa i automoció per a explorar sinergies, reptes i oportunitats comunes i ha oferit continguts estratègics d’alt nivell i espais de connexió professional.

Una de les grans atraccions ha sigut la perspectiva exclusiva d’Airbus Defence & Space, que ha compartit la seua visió sobre els principals desafiaments als quals s’enfronten el sector aeroespacial i de defensa en l’actualitat.

Esta trobada ha servit, a més, com un pont natural entre sectors industrials, al posar en diàleg les experiències del sector de l’automoció (representat per AVIA i les seues empreses associades) amb les dinàmiques del sector aeroespacial.

D’esta manera, s’ha debatut sobre com els reptes actuals en la gestió de la cadena de subministrament poden abordar-se des d’una perspectiva compartida, fomentant noves aliances intersectorials i detectant oportunitats d’innovació creuada. Així mateix, ha comptat amb un espai específic per al *networking* professional.

Fecha: 03/06/2025